B'investiment ta' €5 miljun parzjalment iffinanzjat minn Fondi Ewropej, tlestiet fażi oħra fil-proġett tar-riġenerazzjoni u restwar ta' Wied il-Qlejgħa, dak magħruf bħala Chadwick Lakes. Waqt żjara fuq il-lant tax-xogħol, il-Ministru għall-Immaniġġjar tal-Ilma Michael Farrugia u s-Segretarju Parlamentari għall-Fondi Ewropej Stefan Zrinzo Azzopardi. Huma spjegaw kif matul is-sajf li għadda tlesliet l-ewwel fażi ta' dan il-proġett fejn sar tħammil ta' parti kbira mill-wied u tneħħew speċi invażivi. Imbagħad matul ix-xitwa sar restwar ta' ħitan tas-sejjieħ, twaħħil ta' siġar ġodda, kif ukoll ir-restwar tal-kmamar li hemm f'din iż-żona tal-Fiddien, fejn se jsir ċentru edukattiv dwar il-konservazzjoni tal-ilma f'pajjiżna. Il-Ministru Michael Farrugia qal kif dan il-proġett huwa wieħed uniku għax se jkun qed joffri post ta' rikreazzjoni, waqt li jkun konservat il-valur ekoloġiku tal-post. Filwaqt li s-Segretarju Parlamentari Stefan Zrinzo Azzopardi qal kif din ir-riġenerazzjoni ta' dan il-wied se jkun hemm investiment f'tisbiħ tal-pajsaġġ Malti kif ukoll jissaħħaħ il-prodott turistiku.